Diari Oficial de la Generalitat Valenciana


Sumari del DOGV 6496, del 06-04-2011 (2011/4009)

RESOLUCIÓ de 14 de març de 2011, del president de l'Institut de la Petita i Mitjana Indústria de la Generalitat Valenciana (IMPIVA), per la qual es fa pública la dotació pressupostària definitiva per a l'exercici 2011 prevista en la Resolució d'11 de març de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del II Pla de Competitivitat de l'Empresa Valenciana (PCEV) per als exercicis 2010 i 2011, i es modifica el marc normatiu i la composició de la comissió.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6496

Data del DOGV
:   06-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4009


Data del document
:   14-03-2011

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 14 de març de 2011, del president de l'Institut de la Petita i Mitjana Indústria de la Generalitat Valenciana (IMPIVA), per la qual es fa pública la dotació pressupostària definitiva per a l'exercici 2011 prevista en la Resolució d'11 de març de 2010, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes del II Pla de Competitivitat de l'Empresa Valenciana (PCEV) per als exercicis 2010 i 2011, i es modifica el marc normatiu i la composició de la comissió. [2011/4009]  
Per Resolució d'11 de març de 2010, del president de l'IMPIVA, es van convocar les ajudes del II Pla de Competitivitat de l'Empresa Valenciana (PCEV) per als exercicis 2010 i 2011 (DOCV núm. 6230, de 22 de març de 2010) i es va establir el pressupost de l'esmentada convocatòria per a l'exercici 2011 amb caràcter estimatiu, d'acord amb les prescripcions contingudes en el Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol. Atés que el dit import ha sigut modificat després de l'aprovació de la Llei de Pressupostos de la Generalitat, se'n procedix a través d'esta resolució a la publicació de la quantia definitiva, sense perjudici de possibles posteriors modificacions.  
Davant la incertesa sobre la pròrroga del període de validesa del Règim Temporal d'Ajuda per a concedir quantitats limitades d'ajuda compatible, Ajuda d'Estat N 307/2009 - Espanya (en avant el Règim Espanyol N 307/2009), este institut va aprovar una modificació de la resolució de convocatòria d'ajudes del II PCEV per als exercicis 2010 i 2011, en el sentit de recórrer al Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes a minimis (DOUE, L 379/5, de 28.12.2006) (en avant, Reglament de minimis) en cas que no es prorrogara el Règim Espanyol N 307/2009. No obstant això, atés que s'ha constatat que, encara en el cas que es prorrogara el Règim Espanyol N 307/2009, determinats beneficiaris no podrien optar a esta tipologia d'ajudes en haver esgotat els límits màxims, mitjançant la present modificació es pretén afegir la possibilitat d'aplicar als dits beneficiaris el Reglament de minimis amb independència que el Règim Espanyol N 307/2009 es prorrogue.  
D'altra banda, i en virtut de la delegació que la Direcció General d'Economia ha efectuat en l'IMPIVA pel que fa a la verificació administrativa establida en l'article 13 del Reglament (CE) 1828/2006 -l'IMPIVA passa així a tenir la condició d'organisme col·laborador en verificació administrativa- resulta necessari modificar la composició de la comissió encarregada d'elevar proposta de concessió d'ajudes, ja que l'esmentada delegació implica que la verificació ha de ser realitzada per personal independent d'aquell que intervé en el procés de selecció i concessió de les subvencions. Contribuïx, a més, a la necessitat de modificar els components de la comissió, l'organigrama de l'IMPIVA aprovat amb posterioritat a l'aprovació de la convocatòria.  
  
En virtut d'això anterior, i de conformitat amb el que s'ha disposat en l'article 1.4 de l'Ordre de la Conselleria d'Empresa, Universitat i Ciència de 12 de desembre de 2006, resolc:  
  
Article 1. Publicació de dotació pressupostària  
Es fa pública la dotació pressupostària per a 2011 del II Pla de Competitivitat de l'Empresa Valenciana (PCEV) aprovat per la Resolució d'11 de març de 2010, del president de l'IMPIVA, en una quantitat equivalent a 37.159.640 euros a càrrec de la línia pressupostària T6508000.  
  
Article 2. Modificació parcial de la convocatòria  
1. Es modifica el segon paràgraf Exercici 2011 de l'apartat b) de l'article 3 Marc normatiu de la Resolució d'11 de març de 2010, i se substituïx per l'indicat a continuació:  
«b) Actuacions 2 i 4:   
  
Exercici 2011: per a aquells sol·licitants que no hagen esgotat el 31 de desembre de 2010 els límits màxims d'ajuda establits pel Règim Espanyol N 307/2009, la concessió d'estes ajudes quedarà supeditada a l'aprovació per la Comissió Europea d'una pròrroga del període de concessió de les mesures previstes per l'esmentat règim.  
Per contra, per a aquells sol·licitants que el 31 de desembre de 2010 hagueren esgotat els límits màxims d'ajuda establits pel Règim Espanyol N 307/2009, o per al cas en què finalment no es prorrogue el període de concessió de les mesures previstes pel Règim Espanyol 307/2009, la concessió d'estes ajudes s'ajustarà a les disposicions del Reglament de minimis».  
2. Es modifica, així mateix, l'article 10 Concessió de les ajudes, en concret la composició de la comissió encarregada d'elevar proposta al president de l'IMPIVA, en la forma que s'indica a continuació:  
- President: el director general de l'IMPIVA.  
- El director d'Innovació.  
- El director de Servicis.  
- El cap de l'Àrea de Programes Europeus i Competitivitat.  
- La cap de l'Àrea de Gestió.  
- La cap del Servei de Coordinació.  
- La cap del Departament Jurídic.  
- Un tècnic de l'Àrea de Gestió, que actuarà com a secretari amb veu però sense vot.  
  
DISPOSICIÓ FINAL ÚNICA  
  
La present resolució entrarà en vigor el dia de hui.  
  
València, 14 de març de 2011.- El president de l'IMPIVA: Vicente Rambla Momplet.